A **Asociación Cultural Prestadora de Servizos á Xuventude "Pesquedellas"** (**A.C. Pesquedellas**) é unha asociación sen ánimo de lucro que busca investigar e logo divulgar a través das súas redes sociais o patrimonio inmaterial galego, tendo como vehículo transmisor a lingua galega.

Orixes
------

Esta asociación nace en Betanzos en 2019, froito da inquedanza dos seus 8 creadores por investigar pola súa conta sobre a música e o baile tradicionais, e por extensión o patrimonio inmaterial da cultura galega. Os formantes saen da Escola Municipal de Folclore de Betanzos, máis concretamente do Grupo Azougue, onde recibiron formación en música e baile tradicionais, e onde foron desenvolvendo as súas inquedanzas sobre o patrimonio inmaterial galego, máis alá da música e do baile. 

A súa andaina comeza coa creación do grupo informal "Pesquedellas", forma xurídica coa que solicitan e obteñen a subvención Iniciativa Xove. Grazas a esta axuda económica, levan a cabo o primeiro traballo da organización: un documental onde se recompilou, investigou e difundiu o folclore galego e se deron a coñecer as súas transmisoras e transmisores.

(Asociación)

Actividades
-----------

### O documental Escoitar, aprender e compartir

Este primeiro proxecto levouse a cabo durante os meses de xullo, agosto, setembro e outubro de 2019. Durante este periodo, o grupo investigou en fontes escritas, púxose en contacto con persoas que se adicaron á recollida de patrimonio inmaterial, elaborou entrevistas, recolleu patrimonio inmaterial el mesmo e levou a cabo a montaxe, mostra, correción, proxeción e difusión do documental, tanto nas súas redes sociais como de maneira física, con carteis, trípticos e reparto de CDs gravados co documental no seu interior nas diferentes proxeccións.

Os Xogos Florais
----------------

Tras a creación da asociación, a prioridade desta organización focalizouse na recuperación dos Xogos Florais, concurso poético nado en Betanzos en 1886 da man do xornal betanceiro *Las Mariñas,* ademais da súa actividade habitual. O obxectivo é reinstaurar esta tradición, para dar visibilidade á importancia que este evento de creación literaria tivo na vila, mais actualizándoa, e sobre todo utilizándoa como altofalante para toda a xuventude creadora en lingua galega que se atopa tanto na vila coma no país.

Ademais da parte máis poética, os Xogos Florais actualizados contan con actuacións musicais, onde se pon en valor a música e o baile tradicionais, traendo a grupos do país con diferentes interpretacións destas. Desta maneira, todos os eventos que forman os Xogos Florais, independentemente do ano, e dos cambios que poida haber, teñen en común a conexión e o fondo coñecemento das raíces galegas.

### Unha fala, un cantar. Xogos Florais 0

Estes foron os primeiros Xogos Florais levados a cabo pola asociación, nas datas 18, 19, 26 e 26 de setembro de 2021. Durante estes dous fins de semana, encadráronse diversas actividades de naturezas diferentes entre elas. O sábado 18 levouse a cabo a proxección do documental "Dorothé na vila" e o concerto do dúo Casás Barcia.

1. ↑  Convocatoria de axudas creadas pola Consellería de Política Social e Xuventude da Xunta de Galicia, destinada a pór en marcha proxectos creados por mozas e mozos de entre 18 e 30 anos.